Κοτόπουλο κοκκινιστό με κρασί, κρεμμύδια και λαχανικά
Υπάρχουν δεκάδες παραλλαγές στα υλικά, ανάλογα με την περιοχή και την εποχή κι έτσι πρόκειται για ένα πιάτο που επιδέχεται πολλούς πειραματισμούς.
1 κοτόπουλο, βάρους περίπου 1.500 γρ., κομμένο σε 8 - 10 κομμάτια (μπορούμε να πάρουμε και συσκευασμένα μέρη κοτόπουλου της αρεσκείας μας), με ή χωρίς το δέρμα, αλατοπιπερωμένα, 50 ml ελαιόλαδο, 2 πιπεριές κέρατα + 2 πιπεριές Φλωρίνης, καθαρισμένες από κοτσάνια και σπόρια, σε λεπτές λωρίδες, 1 μεγάλο, ξερό κρεμμύδι, κομμένο σε μικρά καρέ, 2 σκελίδες σκόρδου, λιωμένες, 1.200 γρ. ώριμες ντομάτες, ξεφλουδισμένες, ξεσποριασμένες και ψιλοκομμένες, μαζί με τα υγρά τους (ή 1 1/2 κονσέρβα ολόκληρα ντοματάκια, κομμένα κονκασέ), 200 ml λευκό ξηρό κρασί, 200 ml ζεστός ζωμός κότας, 1 αστεροειδής γλυκάνισος, 1 κουτ. σούπας φύλλα ρίγανης, ψιλοκομμένα ή 1 κουτ. γλυκού ξερή, τριμμένη, 1/2 φλιτζάνι φύλλα φρέσκου βασιλικού ή δυόσμου ή μαϊντανού, ψιλοκομμένα την τελευταία στιγμή, για να μη μαυρίσουν, αλάτι, φρεσκοτριμμένο πιπέρι
Για να φτιάξουμε κοτόπουλο κοκκινιστό με κρασί, κρεμμύδια και λαχανικά, αρχικά ροδίζουμε τα κομμάτια του κοτόπουλου στο μισό ελαιόλαδο και τα μεταφέρουμε σε μια πιατέλα. Πετάμε το λίπος από την κατσαρόλα, αν έχουν βγάλει πολύ, και στο άλλο μισό ελαιόλαδο σοτάρουμε σε μέτρια φωτιά τα ξερά κρεμμύδια και όλες τις πιπεριές, για μερικά λεπτά μέχρι να μαλακώσουν αλλά να μη ροδίσουν. Σβήνουμε με το κρασί και μαγειρεύουμε για 2 - 3 λεπτά μέχρι να εξατμιστεί το αλκοόλ.Ρίχνουμε το ζωμό και βράζουμε σε μέτρια φωτιά για 5 λεπτά.Προσθέτουμε τις ντομάτες και τον αστεροειδή γλυκάνισο. Μόλις το φαγητό κοχλάσει έντονα, βάζουμε ξανά στην κατσαρόλα τα κομμάτια του κοτόπουλου, χαμηλώνουμε τη φωτιά (στο 1 για μάτια με κλίμακα μέχρι το 3, στο 3 για μάτια μέχρι το 9), σκεπάζουμε την κατσαρόλα και σιγομαγειρεύουμε για 35 - 40 λεπτά, μέχρι να μαλακώσουν καλά τα κομμάτια του κοτόπουλου. Τα κομμάτια του στήθους μπορεί να έχουν γίνει λίγα λεπτά νωρίτερα, οπότε τα ελέγχουμε. Βγάζουμε το κοτόπουλο από την κατσαρόλα με μια τρυπητή κουτάλα και ελέγχουμε τη σάλτσα• αν είναι αρκετά ρευστή, τη βράζουμε για 5 - 10 λεπτά σε δυνατή φωτιά, μέχρι να δέσει ελαφρώς. Προσθέτουμε τη ρίγανη και το βασιλικό και ανακατεύουμε.Σερβίρουμε το κοτόπουλο με τη σάλτσα και συνοδεύουμε με πράσινη σαλάτα και ψωμί.
Κοτόπουλο,Κρασί,Κρεμμύδι